Document ID: 32013D0410

KOMISSION TÄYTÄNTÖÖNPANOPÄÄTÖS,
annettu 10 päivänä heinäkuuta 2013,
unionin rahoitusosuudesta jäsenvaltioiden kalastuksen valvontaohjelmiin vuodeksi 2013
(tiedoksiannettu numerolla C(2013) 4256)
(Ainoastaan bulgarian-, englannin-, espanjan-, hollannin-, italian-, kreikan-, latvian-, liettuan-, maltan-, portugalin-, puolan-, ranskan-, romanian-, ruotsin-, saksan-, sloveenin-, suomen-, tanskan- ja vironkieliset tekstit ovat todistusvoimaiset)
(2013/410/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 21 artiklan,
sekä katsoo seuraavaa:
(1)
Komissio määritti 9 päivänä lokakuuta 2012 päivätyssä kirjeessään ensisijaiset aihealueet, joita rahoitetaan Euroopan unionin kalastuksen valvontaohjelmien osana. Näihin ensisijaisiin aihealueisiin kuuluvat jäsenvaltion valvontajärjestelmän parantaminen, konetehon mittaukset ja kalastustuotteiden jäljitettävyys. Komissio tarkensi 14 päivänä toukokuuta 2012 päivätyssä kirjeessään lisäksi vaatimukset, jotka toimijoiden ja jäsenvaltioiden on täytettävä toteuttaessaan investointeja jäljitettävyyshankkeisiin.
(2)
Jäsenvaltiot ovat toimittaneet komissiolle vuotta 2013 koskevat kalastuksenvalvontaohjelmansa asetuksen (EY) N:o 861/2006 20 artiklan mukaisesti sekä näihin ohjelmiin sisältyvien hankkeiden toteuttamisesta aiheutuviin menoihin myönnettävää unionin rahoitusosuutta koskevat hakemuksensa.
(3)
Niiden perusteella ja ottaen huomioon talousarvioon liittyvät rajoitukset, unionin rahoitusta koskevat hakemukset, jotka liittyivät muihin kuin ensisijaisiin toimiin, kuten automaattisten tunnistusjärjestelmien (AIS) asentaminen kalastusaluksille sekä koulutusohjelmat, joilla ei ole yhteyttä jäsenvaltioiden valvontajärjestelmien parantamiseen, samoin kuin kalastuksen valvonnassa käytettävien partioalusten ja ilma-alusten hankinta tai nykyaikaistaminen, hylättiin, koska niissä ei keskitytä ensisijaisiin aihealueisiin.
(4)
On aiheellista vahvistaa unionin rahoitusosuuden enimmäismäärät ja prosentuaaliset osuudet asetuksen (EY) N:o 861/2006 15 artiklassa säädetyissä rajoissa sekä säätää tällaisen rahoituksen myöntämisedellytykset.
(5)
Jäljitettävyyshankkeista on tärkeää varmistaa, että ne kehitetään kansainvälisesti hyväksyttyjen standardien perusteella, kuten neuvoston asetuksen (EY) N:o 1224/2009 soveltamista koskevista yksityiskohtaisista säännöistä 8 päivänä huhtikuuta 2011 annetun komission täytäntöönpanoasetuksen (EU) N:o 404/2011 (2) 67 artiklan 8 kohdassa edellytetään.
(6)
Unionin rahoitusta koskevat hakemukset on arvioitu sen mukaan, ovatko ne neuvoston asetuksen (EY) N:o 861/2006 täytäntöönpanoa koskevista yksityiskohtaisista säännöistä jäsenvaltioille yhteiseen kalastuspolitiikkaan sovellettavien seuranta- ja valvontajärjestelmien toteutuksesta aiheutuvien menojen osalta 11 päivänä huhtikuuta 2007 annetussa komission asetuksessa (EY) N:o 391/2007 (3) vahvistettujen sääntöjen mukaisia.
(7)
Komissio on arvioinut hankkeet, joiden kustannukset eivät ylitä ilman alv:tä 40 000:ta euroa, ja valinnut niiden joukosta hankkeet, joille on perusteltua myöntää unionin osarahoitusta ottaen huomioon ne parannukset, joita ne todennäköisesti tuovat hakemuksen esittäneiden jäsenvaltioiden valvontajärjestelmään.
(8)
Jotta kannustettaisiin investoimaan komission määrittelemiin ensisijaisiin aihealueisiin ja ottaen huomioon finanssikriisin kielteinen vaikutus jäsenvaltioiden talousarvioihin, näihin ensisijaisiin aihealueisiin liittyviin menoihin olisi myönnettävä huomattava osarahoitusosuus asetuksen (EY) N:o 861/2006 15 artiklassa vahvistetuissa rajoissa.
(9)
Automaattisten paikannuslaitteiden sekä kalastusaluksilla olevien sähköisten kirjaamis- ja raportointilaitteiden olisi rahoitusosuuden saamiseksi täytettävä yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetussa täytäntöönpanoasetuksessa (EU) N:o 404/2011 vahvistetut vaatimukset.
(10)
Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Kohde
Tässä päätöksessä säädetään vuotta 2013 koskevasta unionin rahoitusosuudesta asetuksen (EY) N:o 861/2006 8 artiklan 1 kohdan a alakohdassa tarkoitettuihin menoihin, joita jäsenvaltioille aiheutuu yhteiseen kalastuspolitiikkaan (YKP) sovellettavien seuranta- ja valvontajärjestelmien täytäntöönpanosta vuonna 2013.
2 artikla
Maksamatta olevien sitoumusten suorittaminen loppuun
Asianomaisten jäsenvaltioiden on suoritettava kaikki maksut, joista haetaan korvausta, viimeistään 30 päivänä kesäkuuta 2017. Jäsenvaltioiden tämän määräajan jälkeen suorittamista maksuista ei voida maksaa korvausta. Tähän päätökseen liittyvät yhteisön talousarviomäärärahat vapautetaan viimeistään 31 päivänä joulukuuta 2018.
3 artikla
Uusi teknologia ja tietoverkot
1. Liitteessä I tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojen keruun ja hallinnoinnin mahdollistavien uuden teknologian ja tietoverkkojen käyttöönotosta sekä konetehon tarkistuksesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2. Jäljitettävyyshankkeissa unionin rahoitusosuus rajoitetaan 1 000 000 euroon, kun kyseessä ovat jäsenvaltioiden viranomaisten investoinnit, ja 250 000 euroon, kun kyseessä ovat yksityiset investoinnit. Yksityisen toimijan hankkeita voidaan hyväksyä kutakin jäsenvaltiota ja rahoituspäätöstä kohden enintään kaksi. Yksityisten toimijoiden toteuttamien jäljitettävyyshankkeiden kokonaismäärä rajoitetaan kahdeksaan hankkeeseen jäsenvaltiota ja rahoituspäätöstä kohden.
3. Edellä 2 kohdassa tarkoitetun rahoitusosuuden saamiseksi kaikkien tämän päätöksen mukaisesti osarahoitettavien hankkeiden on täytettävä neuvoston asetuksessa (EY) N:o 1224/2009 (4) ja täytäntöönpanoasetuksessa (EU) N:o 404/2011 vahvistetut vaatimukset.
4. Liitteessä I tarkoitettujen hankkeiden osalta aiheutuviin muihin mahdollisiin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 50 prosenttia tukikelpoisista menoista.
4 artikla
Automaattiset paikannuslaitteet
1. Liitteessä II tarkoitettujen hankkeiden osalta automaattisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusaluksiin asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2. Edellä 1 kohdassa tarkoitettu rahoitusosuus lasketaan enintään 2 500 euroa alusta kohden olevan hinnan perusteella.
3. Edellä 1 kohdassa tarkoitetun rahoitusosuuden saamiseksi automaattisten paikannuslaitteiden on täytettävä komission asetuksessa (EY) N:o 2244/2003 (5) vahvistetut vaatimukset.
5 artikla
Sähköiset kirjaamis- ja raportointijärjestelmät
Liitteessä III tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien, sähköisissä kirjaamis- ja raportointijärjestelmissä (ERS) tarvittavien osien kehittämisestä, hankinnasta, asentamisesta ja teknisestä tuesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
6 artikla
Sähköiset kirjaamis- ja raportointilaitteet
1. Liitteessä IV tarkoitettujen hankkeiden osalta sähköisten kirjaamis- ja raportointilaitteiden, joiden avulla alukset voivat sähköisesti kirjata ja lähettää kalastustoimintaa koskevat tiedot kalastuksenseurantakeskukseen, hankinnasta ja kalastusalukseen asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2. Edellä 1 kohdassa tarkoitettu rahoitusosuus lasketaan enintään 3 000 euroa alusta kohden olevan hinnan perusteella, sanotun kuitenkaan rajoittamatta 4 kohdan säännösten soveltamista.
3. Sähköisten kirjaamis- ja raportointilaitteiden on rahoitusosuuden saamiseksi täytettävä täytäntöönpanoasetuksessa (EU) N:o 404/2011 vahvistetut vaatimukset.
4. Jos laitteilla hoidetaan sekä ERS- että VMS-tehtäviä ja ne täyttävät täytäntöönpanoasetuksessa (EU) N:o 404/2011 vahvistetut vaatimukset, tämän artiklan 1 kohdassa tarkoitettu rahoitusosuus lasketaan enintään 4 500 euroa alusta kohden olevan hinnan perusteella.
7 artikla
Pilottihankkeet
Liitteessä V tarkoitettujen hankkeiden osalta uutta valvontateknologiaa koskevista pilottihankkeista aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 50 prosenttia tukikelpoisista menoista.
8 artikla
Unionin enimmäisrahoitusosuus
Euroopan unionin enimmäisrahoitusosuus jäsenvaltiota kohden on seuraava:
(euroa)
Jäsenvaltio
Kansallisessa kalastuksenvalvontaohjelmassa ennakoidut menot
Tämän päätöksen mukaisesti valittujen hankkeiden menot
Unionin enimmäisrahoitusosuus
Belgia
1 369 250
1 369 250
1 232 325
Bulgaria
15 339
15 339
13 805
Tanska
6 801 633
5 226 502
4 691 350
Saksa
17 502 400
4 291 800
3 794 200
Viro
280 000
280 000
252 000
Irlanti
1 200 000
1 200 000
1 080 000
Kreikka
1 370 029
1 370 029
1 153 026
Espanja
12 186 266
9 137 042
7 562 370
Ranska
5 373 796
5 363 796
4 811 416
Italia
7 480 000
2 160 000
1 944 000
Kypros
600 000
600 000
540 000
Latvia
192 735
192 735
173 462
Liettua
389 539
389 539
350 585
Malta
1 375 002
1 228 802
636 605
Alankomaat
3 264 205
2 389 410
2 142 252
Puola
3 422 251
3 322 251
2 990 026
Portugali
1 608 900
703 500
633 150
Romania
769 000
419 000
313 100
Slovenia
315 100
293 400
241 500
Suomi
1 682 500
1 682 500
1 514 250
Ruotsi
1 392 838
1 392 838
1 253 555
Yhdistynyt kuningaskunta
1 039 444
1 039 444
816 423
Yhteensä
69 630 227
44 067 177
38 139 400
9 artikla
Osoitus
Tämä päätös on osoitettu Belgian kuningaskunnalle, Bulgarian tasavallalle, Tanskan kuningaskunnalle, Saksan liittotasavallalle, Viron tasavallalle, Irlannille, Helleenien tasavallalle, Espanjan kuningaskunnalle, Ranskan tasavallalle, Kyproksen tasavallalle, Italian tasavallalle, Latvian tasavallalle, Liettuan tasavallalle, Maltan tasavallalle, Alankomaiden kuningaskunnalle, Puolan tasavallalle, Portugalin tasavallalle, Romanialle, Slovenian tasavallalle, Suomen tasavallalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 10 päivänä heinäkuuta 2013.

Labels: 2
7
6
12
18
15